送張舜諧遊上庠
作者：鄒浩
朝代：宋

paragraphs: 高木紛萬状，皆從毫末來。
天時與人事，相資以爲媒。
根本初不同，他時終異材。
東風動霄壌，繁華媚池臺。
花枝竟無言，車馬争徘徊。
霜雪一朝怒，孰與松柏陪。
青青幾千尺，寒峰正崔嵬。
向來絲竹處，索寞空塵埃。
明堂屹南面，梁棟支傾摧。
匠石有青眼，肯爲桃李開。
窮年後悔心，何似今日回。